گەمارۆی ئوتێلەکەی سۆماڵیا پاش کوژرانی 4 هێرشبەرەکە کۆتاییپێهات
وتەبێژی پۆلیسی سۆماڵیا دەڵێت "چوار سەرهەڵداوە هێرشبەرەکە کوژراون سەرهەڵداوان نارنجۆک و هەروەها ئاڕ پی جییان بەکارهێناوە لەو هەوڵانەی دەیاندا بۆ بەرەنگاربوونەوەی ئەو هێزانەی پۆلیس کە ڕێی دەربازبوونیان بۆ نەهێشتبوونەوە."
هێزە سەربازییەکانی سۆماڵیا کۆتاییانهێنا بە گەمارۆی جیهادییەکان بۆ ئوتێلەکەی مەگادیشۆ و پۆلیس دەڵێت بەلانیکەم 5 کەس کوژراون لەو هێرشەی سەرهەڵداوانی ئەلشەباب کردویانە. پۆلیس دەڵێت زوویەکی ئەمڕۆ دووشەممە هێزەکانی، کۆتاییان بە گەمارۆدانەکەی ئوتێلەکە هێناوە. سادق ئادان عەلی، وتەبێژی پۆلیسی سۆماڵیا دەڵێت "پاش زیاتر لە 8 کاتژمێر کۆتاییهێنرا بە گەمارۆی ئوتێلی ئافریک و هەر چوار سەرهەڵداوە هێرشبەرەکەش کوژراون." دەشڵێت سەرهەڵداوان نارنجۆک و هەروەها ئاڕ پی جییان بەکارهێناوە لەو هەوڵانەی دەیاندا بۆ بەرەنگاربوونەوەی ئەو هێزانەی پۆلیس کە ڕێی دەربازبوونیان بۆ نەهێشتبوونەوە. کاربەدەستانی تەندروستی لە مەگادیشۆ دەڵێن بێ لەوانەی کوژراون، 15 کەسی تریش بریندارن و لە نەخۆشخانە هێڵراونەتەوە. ڕێکخراوی ئەلشەباب، بەرپرسیارێتی خۆی لەو هێرشە ڕاگەیاندووە لەڕێی ڕادیۆی ئەندەلوس و هەروەهاش ماڵپەڕی سۆماڵیمێمۆ. ژەنەراڵی خانەنشین موحەمەد نور جەلال یەکێکە لە کوژراوەکان، ئەم ژەنەراڵە ناودارەی سۆماڵیا لەو ئوتێلە دەژیا کە هێرشی کرایە سەر. ژەنەراڵێکی تر و زیاتر لە 100 کەسی سیڤیل لە ئوتێلەکە ڕزگار کراون، وەک وتەبێژی پۆلیسی سۆماڵیا باسی کرد. شوێنی ئوتێلەکە لەسەر ڕێگەی فڕۆکەخانەی نێونەتەوەیی شاری مەگادیشۆ بووە و ئێستا ڕێگەی فڕۆکەخانەکە کراوەتەوە هێزەکان کەوتوونەتە خاوێنکردنەوە و چاکردنەوەی ئەو شوێنانەی زیانیان لێکەوتبوو بەهۆی تەقاندنەوەی ئۆتۆمبێلێک و بەکارهێنانی چەکی تریشەوە لەو هێرشەدا کە درەنگانێکی ڕۆژی یەکشەممە دەستیپێکرد. موحەمەد عەبدوڵاهی موحەمەد، سەرۆکی سۆماڵیا و هەروەها سەرەک وەزیری وڵاتەکەش ناڕەزایی خۆیان دەربڕیوە بەرامبەر ئەو هێرشە و پرسە و ماتەمی خۆشیان گەیاندۆتە کەس و کاری ئەوانەی گیانیان لە دەستداوە.